বুধবার বৈঠকে নবান্ন-যাদবপুর বিশ্ববিদ্যালয়, কী কী বিষয়ে আলোচনা?

কলকাতা: আগামী ১৫ অক্টোবর যাদবপুর বিশ্ববিদ্যালয় (Jadavpur University) ও নবান্নের (Nabanna) বৈঠক। দুপুর ২ টো থেকে বৈঠক শুরু হবে বলে জানা গিয়েছে। উপস্থিত থাকবেন যাদবপুর বিশ্ববিদ্যালয়ের সহ উপাচার্য , রেজিস্ট্রার এবং অর্থ দফতরের সচিব ও শিক্ষা সচিব। সূত্রের খবর, বিশ্ববিদ্যালয়ে পর্যাপ্ত সিসিটিভি বসানো ও নিরাপত্তারক্ষী সংখ্যা বাড়ানো নিয়ে হবে এই বিশেষ আলোচনা।

প্রসঙ্গত, কিছুদিন আগে যাদবপুর বিশ্ববিদ্যালয়ে এক ছাত্রী মৃত্যুর ঘটনায় নিরাপত্তা নিয়ে বড়সড় প্রশ্ন ওঠে। বিশ্ববিদ্যালয়ের সব পক্ষের তরফে নিরাপত্তা বাড়ানো ও পর্যাপ্ত সিসিটিভি বসানোর দাবি ওঠে। কলকাতা হাইকোর্টের নির্দেশে বুধবার নবান্নে রাজ্য সরকার ও যাদবপুর বিশ্ববিদ্যালয় কর্তৃপক্ষের মধ্যে নিরাপত্তা সংক্রান্ত বৈঠক রয়েছে। তার আগে বিশ্ববিদ্যালয় চত্বরে নিরাপত্তা বাড়ানো নিয়ে বৈঠক করলেন পড়ুয়া, শিক্ষক, কর্মী ও আধিকারিকরা। ক্যাম্পাসে আরও সিসিটিভি ক্যামেরা বসানো ও পুলিশ আউটপোস্ট তৈরির প্রস্তাবে তীব্র আপত্তি জানিয়েছেন পড়ুয়ারা। সিদ্ধান্ত হয়েছে, বিশ্ববিদ্যালয়ে আরও প্রশিক্ষিত নিরাপত্তারক্ষী, বিশেষত মহিলা গার্ড নিযুক্ত করা হবে। পাশাপাশি, ক্যাম্পাসে বেশি আলো জ্বালানোর জন্য নতুন স্ট্রিট লাইট বসানো হবে, জলাশয়ের চারপাশে সুরক্ষিত বেড়া দেওয়া হবে। পাশাপাশি শিক্ষক-ছাত্র ও নিরাপত্তারক্ষীদের নিয়ে একটি টহলদারি দল তৈরি করা হবে। সন্ধের পর থেকে গভীর রাত পর্যন্ত বিশ্ববিদ্যালয় চত্বরের বিভিন্ন জায়গায় নজর রাখবে এই দল। লক্ষ্য একটাই—রাতে ক্যাম্পাসে যেন কেউ অনৈতিক বা বেআইনি কাজকর্মে যুক্ত হতে না পারে।

আরও পড়ুন: এ বারের মতো বর্ষা বিদায়, কবে থেকে বাংলায় বইবে কাঁপুনি ধরানো উত্তুরে হাওয়া?

এই বৈঠকেই অবশ্য সিসিটিভি বসানোর প্রস্তাবে আরও একবার বিরোধিতা করেছেন পড়ুয়ারা। তাঁদের বক্তব্য, সিসিটিভি ক্যামেরা শুধু নজরদারি বাড়ায়, অপরাধ ঠেকায় না। যদিও তৃণমূল ছাত্র পরিষদ সিসিটিভি ও পুলিশ আউটপোস্ট বসানোর পক্ষে সওয়াল করেছে। অনেক শিক্ষক ও অশিক্ষক কর্মীও মনে করেছেন, ক্যাম্পাসে পুলিশ আউটপোস্ট তৈরি করা উচিত নয়। কারণ তাতে বিশ্ববিদ্যালয়ের মুক্ত পরিবেশে হস্তক্ষেপ হবে।

কলকাতা হাইকোর্ট গত ২৬ সেপ্টেম্বর নির্দেশ দেয়, রাজ্য সরকার ও যাদবপুর বিশ্ববিদ্যালয়কে যৌথ ভাবে ক্যাম্পাস নিরাপত্তা নিয়ে আলোচনায় বসতে হবে এবং সমস্যার স্থায়ী সমাধান করতে হবে। সেই নির্দেশ মেনেই ১৫ অক্টোবর নবান্নে এই বৈঠকের আয়োজন করা হচ্ছে।