দিল্লির বৈঠকে বঙ্গ বিজেপি নেতাদের ‘ভোকাল টনিক’ মোদির!

নয়াদিল্লি: সংসদের শীতকালীন অধিবেশনের মধ্যেই কার্যত নির্বাচনী প্রস্তুতির বার্তা দিলেন প্রধানমন্ত্রী নরেন্দ্র মোদি (Narendra Modi)। বুধবার সকালে দিল্লিতে (Delhi) প্রধানমন্ত্রীর দফতরে বৈঠকে (Meeting) বসলেন বাংলার বিজেপি (BJP) সাংসদরা। আসন্ন ২০২৬ সালের বিধানসভা ভোটের (Assembly Election 2026) আগে এই বৈঠককে অত্যন্ত তাৎপর্যপূর্ণ বলেই মনে করা হচ্ছে রাজনৈতিক মহলে।

সূত্রের খবর, দিল্লির এই বৈঠকে প্রধানমন্ত্রী স্পষ্টভাবে বাংলার সাংসদদের জানিয়ে দেন যে, রাজ্যের দুর্নীতি, আইনশৃঙ্খলার অবনতি এবং অপরাধের বিরুদ্ধে বিজেপি-র লড়াই আরও শক্তিশালী করতে হবে। তাঁর কথায়, “আপনারা অনেকদূর এগিয়ে গিয়েছেন। এই লড়াই থামানো যাবে না। নিশ্চিত করতে হবে যেন বিধানসভা নির্বাচনে জয় আমাদেরই হয়।” রাজ্যে শাসকদল তৃণমূল কংগ্রেসের বিরুদ্ধে বরাবরই সরব বিজেপি। সেই লড়াইকে ‘সঠিক পথে এগোচ্ছে’ বলে প্রশংসা করেছেন মোদি। একই সঙ্গে সাংসদ খগেন মুর্মুর উপর সাম্প্রতিক হামলা নিয়েও উদ্বেগ প্রকাশ করেন তিনি।

আরও পড়ুন: ‘চা-ওয়ালা’ মোদির AI ভিডিও! কটাক্ষ কংগ্রেসের, কী জবাব দিল বিজেপি?

এই মুহূর্তে লোকসভায় পশ্চিমবঙ্গ থেকে বিজেপি-র ১২ জন সাংসদ ও রাজ্যসভায় ২ জন সদস্য রয়েছেন। সকলে প্রধানমন্ত্রীর সঙ্গে এই বৈঠকে হাজির ছিলেন বলেই জানা গিয়েছে। যদিও কেন্দ্রীয় নেতৃত্ব এটিকে ‘রুটিন মিটিং’ হিসেবে উল্লেখ করেছে, তবুও বিধানসভা নির্বাচনের আগে প্রধানমন্ত্রী যে কৌশলগত দিকনির্দেশ দিয়েছেন, তা স্পষ্ট।

এসআইআর প্রক্রিয়াকে ঘিরে রাজ্যের যখন রাজনৈতিক তাপমাত্রা ক্রমশ চড়ছে, তখন এই বৈঠক রাজনৈতিকভাবে বেশ তাৎপর্যপূর্ণ। বিরোধীরা অভিযোগ তুলছে যে রাজ্যের প্রশাসনিক স্বচ্ছতার প্রশ্নে বহু অসংগতি রয়েছে। সেই প্রেক্ষিতে বিজেপির আন্দোলন কীভাবে আরও আক্রমণাত্মক হবে, সে বিষয়ে আলোচনার জন্য এক বৈঠককে গুরুত্বপূর্ণ বলে মনে করছে রাজনৈতিক মহল।